Maimane eis inligting oor Eskom-China-leningArgieffoto: GCIS Mmusi Maimane, leier van die Demokratiese Alliansie, het gesê die besonderhede van ŉ R33 miljard se leningsooreenkoms tussen Eskom en die Chinese ontwikkelingsbank moet bekend gemaak word. Maimane het Sondag gesê hy het pres. Cyril Ramaphosa op 24 Augustus skriftelik versoek om alle inligting oor die leningsooreenkoms van R33 miljard, wat onlangs met CDB aangegaan is, asook alle bepalings en voorwaardes, binne 14 dae in die nasionale vergadering bekend te maak. Die president het nog nie hieraan voldoen nie. Hy sal gevolglik ŉ versoek rig aan Eskom kragtens die Wet op die Bevordering van Toegang tot Inligting (Paia). Die verslag moet ook die rentekoers, terugbetalingsvoorwaardes, waarborge, totale bedrag betaalbaar, leningsbedrag, bedrag rente wat geëis word en jaarlikse persentasiekoers, asook die bepalings wat betref agterstallige terugbetaling insluit. “Suid-Afrika se terugbetalingsaanspreeklikheid kan nie in die geheim gehou word nie. As die president so selfversekerd is oor hierdie lening as wat hy is oor die regering se ekonomiese stimuluspakket, behoort hy nie enige probleem te hê om die bepalings en voorwaardes van die Eskom-CDB-lening bekend te maak nie.” Jabu Mabuza, voorsitter van Eskom, het verlede week tydens ŉ vergadering van die portefeulekomitee oor openbare ondernemings en energie onderneem om ŉ tabel lenings met finansiële besonderhede, rente en basiskoerse aan die komitee bekend te maak, sonder die name van die krediteurs. Dit is reeds in die openbaar bekend gemaak dat CDB die krediteur is vir Eskom se lening van R33 miljard, so die voorsitter behoort die PAIA-aansoek te verwelkom, het Maimane bygevoeg. “ŉ Africa Confidential-verslag wat vandeesweek gepubliseer is, ‘Bonds, Bills and ever bigger debts’, wys dat die Zambiese staatselektrisiteitsmaatskappy Zesco reeds in gesprek is oor ŉ oorname van ŉ Chinese maatskappy. Die langtermyn uitslag kan beteken dat China eienaarskap neem van die land se ekonomie en moontlik lei tot die grootste verlies aan nasionale soewereiniteit sedert onafhanklikheidwording. China se skuld-lokval-diplomasie het reeds die Zambiese kragvoorsiener in ŉ lokval gelei en sal ongetwyfeld net so genadeloos optree as Suid-Afrika se kragvoorsiener agterstallig raak met terugbetalings van die lening van R33 miljard van die CDB.” Maimane het gesê pres. Ramaphosa moet uit die ANC se era van geheimhouding tree en die bepalings van die lening bekend maak in die gees van deursigtigheid en aanspreeklikheid.